**ДО**

**МЕДИИ**

**ОТНОСНО: ПЪЛЕН ПРОВАЛ НА МЯРКА 9 "УЧРЕДЯВАНЕ НА ГРУПИ И ОРГАНИЗАЦИИ НА ПРОИЗВОДИТЕЛИ" ОТ ПРОГРАМАТА ЗА РАЗВИТИЕ НА СЕЛСКИТЕ РАЙОНИ ЗА ПЕРИОДА 2014 - 2020 Г.**

**УВАЖАЕМИ ДАМИ И ГОСПОДА,**

Преди 1 месец с отварянето на мярка 9 от ПРСР, Ви информирах, че към момента на стартирането на програмата са признати около 67 групи и организации на производители от всички сектори, като датата на признаване на повечето от тях е отпреди две години. Следователно първите две години от подпомагането и то с най-високите проценти на субсидиране са загубени. При разпределение на подпомагането в % от оборота по години: първа – 10%; втора – 9,5%; трета – 9%; четвърта 8,5%; пета – 8%, то следва да обобщим че първите две години съставляват 43 % от общия размер на подпомагане. При бюджет на мярката за този прием от 14 793 043 лв., това автоматично означава, че вече са загубени около 6 410 319 лв. Земеделските стопани са лишени от съответното подпомагане и най-вероятно остатъкът от бюджета ще бъде преразпределен и насочен към други мерки.

**За съжаление загубените средства няма да бъдат 43% от бюджета за приема, а се очертава 100% неизпълнение и тотален провал, поради следното:**

В условията за кандидатстване и насоките на управляващия орган, публикувани в ИСУН Приложение № 1 към Заповед № РД09-565 от 15.06.2018 г. в раздел „Критерий за допустимост на кандидатите“ ТОЧКА 3 гласи следното: „За подпомагане могат да кандидатстват групи и организации на производителите, които отговарят на определението **„малки и средни предприятия”**, съгласно изискванията на Закона за малките и средните предприятия (ЗМСП) и са признати до края на 2020 г.“

Напомням, че дефиницията за малки и средни предприятия НЕ ОТГОВАРЯ на определението за групи и организации на производители у нас, тъй като те всъщност са микропредприятия. Коя група или организация на производители има повече от 10 човека, назначен персонал, за да попадне в обхвата на малко предприятие, имайки предвид както и годишния оборот, така и стойността на активите? Та нали именно това е целта на мярката – административно укрепване.

**Тъй като микропредприятията са изключени, като допустими бенефициенти по мярката, то 100% от потенциалните ползватели на помощта ще се окажат „извън борда“.**

**Във връзка с така създалата се ситуация, апелираме към Министерство на земеделието, храните и горите чрез Вас Медиите за спешно изменение в частта за допустимост на бенефициентите и допускането на микропредприятията по мярка 9 от ПРСР. Имайки предвид, че крайният срок за подаване на проектни предложения е 20.08.2018 год., то настояваме приемът да бъде удължен до 20.09.2018 год.**

София Чавдар Маринов: ............................

27.07.2018 год. Изпълнителен директор